Biroului Teritorial Cluj al Societății Ornitologice Române anunță că va marca Ziua Păsărilor, sâmbătă, 30 martie, ora 10.30, la Cheile Turzii printr-o întâlnire unde participanții vor fi inițiați în lumea micilor viețuitoare înarimate.
"Printre semnele primăverii se numără și păsările. Fie că le vedem sosind din migrație, le auzim cântecele după aproape un an, sau le vedem curtându-se, ele ne dau energia necesară unui nou început. De aceea, e foarte nimerită alegerea unei zile de primăvară ca Zi a Păsărilor. Și, deși acea zi e 1 Aprilie, nu vă propunem glume cu păsări, ci o serie de ieșiri în natură.", informează Societatea Ornitologică Română (SOR). Reprezentanții SOR îndeamnă iubitorii păsărilor să sărbătorească Ziua Păsărilor în natură, alături de alți numeroși participanți entuziaști. Activitățile dedicate păsărilor vor începe în toată țara din data de 30 martie și se vor finaliza în data de 7 aprilie. La Iași va fi o Săptămână a Păsărilor datorită voluntarilor și partenerilor care se implică în număr mare. Acțiunile vor începe în data de 31 martie în Delta Moldovei și se vor finaliza în 7 aprilie în Parcul Copou. În acest an, reprezentanții Biroului Teritorial Cluj al SOR au decis să iasă din oraș și să viziteze împrejurimile. Astfel, sâmbătă, 30 martie, aceștia își dau întâlnire la Cheile Turzii cu toți iubitorii păsărilor.
Tia Sîrca